b'\n_START_ARTICLE_\nBorogani, Leova\n_START_SECTION_\nDescriere\n_START_PARAGRAPH_\nA\xc8\x99ezat \xc3\xaen sudul Republicii Moldova, satul Borogani se afl\xc4\x83 la 128\xc2\xa0km distan\xc8\x9b\xc4\x83 de Chi\xc8\x99in\xc4\x83u \xc8\x99i la 8\xc2\xa0km de sta\xc8\x9bia de cale ferat\xc4\x83 Iargara (Leova). Satul este a\xc8\x99ezat \xc3\xaentr-o regiune cu relief ce const\xc4\x83 din dealuri, mici coline \xc8\x99i \xc8\x99es; pe r\xc3\xa2ule\xc8\x9bul Ialpugel, afluent al r\xc3\xa2ului Ialpug.\n_START_SECTION_\ncronologic\n_START_PARAGRAPH_\nExist\xc4\x83 mai multe variante privitor la atestarea satului \xc3\xaen istorie: 1612, 1765, 1790, etc., sub denumiri diferite: Borgana, B\xc4\x83rg\xc4\x83oani din Codrul Tigheciului, p\xc4\x83m\xc3\xa2ntul Buraganului - ace\xc8\x99ti ani au fost men\xc8\x9biona\xc8\x9bi \xc3\xaen izvoarele acelor timpuri. Potrivit ultimelor cercet\xc4\x83ri, realizate de c\xc4\x83tre autorul c\xc4\x83r\xc8\x9bii "Borogani" (1994), Vasile Gajos, mai aproape de adev\xc4\x83r este data de 5 iulie 1765._NEWLINE_Denumirea satului are la baz\xc4\x83 mai multe legende, la fel ca \xc8\x99i cronologia. Conform uneia, denumirea ar proveni de la conduc\xc4\x83torul unui trib al t\xc4\x83tarilor nogai care \xc8\x99i-au men\xc8\x9binut prezen\xc8\x9ba \xc3\xaen stepa Bugeacului pe parcursul multor decenii, jefuind o parte din p\xc4\x83m\xc3\xa2nturile Moldovei._NEWLINE_Ocuparea de c\xc4\x83tre t\xc4\x83tarii nogai a unei p\xc4\x83r\xc8\x9bi din \xc8\x9binutul Tigheci a \xc3\xaent\xc3\xa2lnit o puternic\xc4\x83 rezisten\xc8\x9b\xc4\x83 din partea popula\xc8\x9biei, dar numele "Borogani" s-ar fi lipit de acest loc. Din spusele b\xc4\x83tr\xc3\xa2nilor, primii locuitori ai satului ar fi construit casele din b\xc3\xa2rne, numite "bologani", de aici rezult\xc3\xa2nd \xc8\x99i "Borogani"._NEWLINE_O alt\xc4\x83 legend\xc4\x83 vorbe\xc8\x99te despre str\xc4\x83mo\xc8\x99ii borog\xc4\x83nenilor ca fiind veni\xc8\x9bi din c\xc4\x83mpia B\xc4\x83r\xc4\x83ganului, de la Dun\xc4\x83re. Versiunea pare a fi cea mai plauzibil\xc4\x83 pentru c\xc4\x83 pe parcursul sec.XIV-XVIII, \xc3\xaen contextul rela\xc8\x9biilor interna\xc8\x9bionale, rom\xc4\x83nii migrau \xc3\xaen cadrul \xc8\x9a\xc4\x83rilor Rom\xc3\xa2ne\xc8\x99ti. O atare deplasare a fost din Muntenia spre Moldova, gra\xc8\x9bie a\xc8\x99ez\xc4\x83rii geopolitice favorabile. Multe familii de \xc8\x9b\xc4\x83rani \xc3\xae\xc8\x99i g\xc4\x83seau refugiu de sub jugul turcesc pe teritorii pu\xc8\x9bin populate din Basarabia. Aceast\xc4\x83 versiune este justificat\xc4\x83 \xc8\x99i prin numele pur rom\xc3\xa2ne\xc8\x99ti a primilor locuitori ai satului - Casapu \xc8\x99i Ca\xc8\x99u - care ar fi p\xc4\x83strat denumirea locului de unde au venit, din c\xc3\xa2mpia B\xc4\x83r\xc4\x83ganului._NEWLINE_Dramaticul an 1856, prin hot\xc4\x83r\xc3\xa2rea P\xc4\x83cii de la Paris, dezbin\xc4\x83 satul \xc3\xaen dou\xc4\x83 p\xc4\x83r\xc8\x9bi. \xc3\x8en urma Tratatului semnat la Paris \xc3\xaentre Imperiul Rus \xc8\x99i Imperiul Otoman, dup\xc4\x83 \xc3\xaenfr\xc3\xa2ngerea Imperiului Rus \xc3\xaen r\xc4\x83zboiul Crimeii din 1853-1856, trei jude\xc8\x9be din sudul Basarabiei trecuser\xc4\x83 \xc3\xaen componen\xc8\x9ba Principatelor Rom\xc3\xa2ne suzerane Imperiului Otoman, iar frontiera fusese stabilit\xc4\x83 chiar prin centrul satului Borogani, pe linia r\xc3\xa2ule\xc8\x9bului Ialpugel, p\xc3\xa2n\xc4\x83 la pod iar de aici grani\xc8\x9ba continu\xc4\x83 pe \xc8\x99oseaua care duce spre localitatea g\xc4\x83g\xc4\x83uz\xc4\x83 Comrat. Partea de nord a satului fusese numit\xc4\x83 "Boroganiul rusesc" iar partea de sud - "Boroganiul rom\xc3\xa2nesc"._NEWLINE_Astfel a fost nevoie de construc\xc8\x9bia a dou\xc4\x83 \xc8\x99coli, a ap\xc4\x83rut al doilea cimitir, acestea exist\xc3\xa2nd \xc8\x99i acum. Existau dou\xc4\x83 conduceri \xc3\xaen sat dar cel mai dureros a fost faptul c\xc4\x83 borog\xc4\x83nenii n-au avut dreptul s\xc4\x83 treac\xc4\x83 grani\xc8\x9ba \xc8\x99i s\xc4\x83 se viziteze \xc3\xaentre ei timp de 22 de ani!_NEWLINE_\xc3\x8en 1877-1878 o nou\xc4\x83 confruntare ruso-turc\xc4\x83, un nou r\xc4\x83zboi, care s-a soldat cu cucerirea independen\xc8\x9bei Rom\xc3\xa2niei dar nu \xc8\x99i a satului...\xc8\x98i iar\xc4\x83\xc8\x99i sudul Basarabiei este retrocedat Rusiei. \xc3\x8encepe un intens proces de rusificare \xc3\xaen Basarabia iar satul ram\xc3\xa2ne \xc3\xaen continuare grani\xc8\x9b\xc4\x83 dintre dou\xc4\x83 jude\xc8\x9be: Bender \xc8\x99i Izmail.\n_START_SECTION_\nBiserica "Sfin\xc8\x9bii Voievozi Mihail si Gavril", satul Borogani\n_START_PARAGRAPH_\nBiserica veche a fost zidit\xc4\x83 \xc3\xaen anul 1811 din lemn. Lucr\xc4\x83rile la biserica nou\xc4\x83 au \xc3\xaenceput \xc3\xaen 1989, dup\xc4\x83 un proiect din regiunea Lvov. \xc3\x8en 1990 a fost construit\xc4\x83 biserica, la fundament e piatr\xc4\x83 din but, pe din afar\xc4\x83 e c\xc4\x83r\xc4\x83mid\xc4\x83 din silicat \xc8\x99i \xc3\xaen interior c\xc4\x83r\xc4\x83mid\xc4\x83 ro\xc8\x99ie._NEWLINE_\xc3\x8en anul 1990 a fost sfin\xc8\x9bit locul \xc8\x99i pus\xc4\x83 piatra de temelie de c\xc4\x83tre mitropolitul Vladimir al Moldovei, cu participarea preo\xc8\x9bilor din Republica Moldova. Lucr\xc4\x83rile din interior \xc8\x99i exterior s-au finisat \xc3\xaen anul 1994. Are 9 metri \xc3\xaen l\xc4\x83\xc8\x9bime \xc8\x99i 26 m \xc3\xaen lungime. \xc3\x8en 1993 au avut loc lucr\xc4\x83rile de tencuial\xc4\x83 \xc8\x99i \xc3\xaen 94 a fost pictat\xc4\x83 de pictorul V. Sandu. Me\xc8\x99terul Nicolae din raionul Ismail a amenajat ograda \xc8\x99i gardul \xc3\xaen 1994._NEWLINE_Biserica a fost ctitorit\xc4\x83 de cons\xc4\x83teni  \xc8\x99i pre\xc8\x99edintele asocia\xc8\x9biei Gheorghe Ciobanu, iar fostul pre\xc8\x99edinte Mircea Snegur a contribuit cu echivalentul unui salariu de-al s\xc4\x83u pe o lun\xc4\x83._NEWLINE_Biserica e construit\xc4\x83 \xc3\xaen form\xc4\x83 de corabie cu 5 cupole, unu \xc3\xaen mijloc \xc8\x99i patru prin p\xc4\x83r\xc8\x9bi. Cupola principal\xc4\x83 \xc8\x9bine policandrul. Din Biserica veche s-a p\xc4\x83strat capacul de pe \xe2\x80\x9eMorm\xc3\xaentul lui Isus Hristos\xe2\x80\x9d. E construit\xc4\x83 \xc3\xaen stil realistic. Clopotele s\xc3\xaent returnate la Ia\xc8\x99i, dup\xc4\x83 modelul celor vechi._NEWLINE_Multe obiecte din biseric\xc4\x83 se p\xc4\x83strez\xc4\x83 \xc3\xaen satului din s. Borogani. Num\xc4\x83rul total al obiectelor de patrimoniu constituie \xe2\x80\x93 560 exemplare. Sunt: obiecte numismatice, arheologice, etnografice, fotografii, documente, piese de mobilier, c\xc4\x83r\xc8\x9bi vechi \xc8\x99i manuscrise, periodice, arme \xc8\x99i armuri, filatelie, etc.'